Waar kom ons vandaan, en waar gaan ons heen? | MaanKind
Waar kom ons vandaan, en waar gaan ons heen?
By Mooiberge buite Stellenbosch ry ons nie sommer verby nie. Daar stop ons vir aarbeie, wyn, droëwors, en dan 'n paar goed wat ek nêrens anders kry nie. Klapper skaafsels en handgeskilde songedoogde perskes, van Wynand Boerdery. Daardies wat jy middeldeur kan breek, nie die wat met swael behandel is om die skille af te kry nie. Lekker.
*Kort onderbreking om handvol droë perskes te gaan haal*
Ek verkyk my ook telkens aan die ysterbeelde wat daar in lang rye staan om toeriste te lok. Kunstige kêrels wat daar agter sit en timmer, sowaar.
Gister was daar 'n insident wat my steeds agtervolg. Ek kry dit net nie uit my kop nie. Die winkel was nie baie vol nie, maar skielik het daar 'n lawaai en gemaal van mense losgebars. Ek het stilletjies teruggetree en bly staan, wou nie nader aan moeilikheid beweeg nie. En daar is dit 'n lawwe kassier met 'n rubberslang waarmee sy iemand skrikgemaak het.
*Skud afkeurend kop*
Nietemin toe die lot bedaar, is ek net betyds om te sien hoe 'n vrou met so gekreukelde geel gesiggie (julle ken mos die hoë wangbene en nou ogies as hulle lag) met twee flentergat dogtertjies in tou 'n bottel heel goedkoop witwyn koop. Die arme dogtertjies is so verdwaas met die woelinge in die winkel, hulle mis amper die ma wat duidelik haastig is om haar bottel se prop oop te kry. Duidelik kry hulle niks uit die deal nie. Dis toe dat ek dit sien. Op hulle beentjies, wit van stof en skurf, is slaanmerke, soos met 'n fyn latjie. Ou merke. Instink wou hulle gryp en vir die welsyn gaan gee. Verstand sê los uit, dis die lewe. Hart kon dit nie hou nie, en gryp toe net 'n paar pakkies chips en die naaste swiets en stop dit in hulle handjies. Toe moes hulle hol, om ma en wyn en prop en huis en honger tegemoet te gaan.
Daardie kinders kom nie uit my kop nie. Waar kom die ma vandaan, en wat gaan van die kinders word? Wat?
13 thoughts on "Waar kom ons vandaan, en waar gaan ons heen?"
26 Julie, 2013 om 9:21 nm
Koue rillings kry ek nou. Ja, mens kry dit oral en jy kan byna niks doen vir die duisende vir wie dit `n alldaagse bestaan is nie. Dan word ek so die moer in as jong mans hier by ons uit `n gegoede buurt loop en bedel om dwelms te kan koop. Hulle het al die geleentheid in die wêreld om `n lewe vir hulle self te maak … en hulle mors dit! Dis om van te huil.
Wat sou daardie twee kinders nie gee om die geleentheid te hê wat hierdie uitvaagsels wegsmyt nie.
25 Julie, 2013 om 7:13 nm
Ek moet soms met blinders aan loop. Dink ek is te sensitief vir sulke goed. Ek verstaan dat daai beeld by jou spook. Die beelde en gevoel van magteloosheid sal mens heeltemal kens maak.
15 Julie, 2013 om 2:18 nm
Hier sien mens dit heeldag, elke dag. Groot Karoo, klein dorpie, feitlik geen ekonomiese aktiwiteit nie, drankmisbruike en geweld is a way of life hier. Ek het geen filosofiese antwoorde op die soort situasie nie. Wat ek wel om my sien is dat die lewe tog aangaan, by hook or by crook – en mostly by crook. Oor waarom als so moet wees, weet ek nie. Maar dit maak my dan 200% kwater as ek in hierdie arm, agterlike gemeenskap die fat cats (en ja hulle is so vet dat hulle nie kan loop nie) uit hulle groot blink motors sien klim, almal van hulle met hulle walglike interpretasie van designer clothing aan. Dis nou die mense wat veronderstel is om leiding te gee en oplossings te bedink vir hierdie armsaligheid hier… Intussen gaan dinge net van bad to worse en het ek al gesien hoe kinders honde van 'n pak worsies afskeur om dit self te eet. Die worsies is daar gegooi vir die honde deur toeriste.
15 Julie, 2013 om 8:52 vm
eish, ja, dis erg. ek voel mos goed baie sterk, al van kleintyd af. ek moes leer om my soms af te sluit van goed, anders sal ek heeltemal mal raak.
12 Julie, 2013 om 9:35 nm
Mens wil dit amper nie noem nie, want daar IS uitsonderings, mense wat bo hulle omstandighede uitstyg, maar ongelukkig, helaas…
11 Julie, 2013 om 9:18 nm
Ai jirretjie, Trisa. Nou is my hart ook seer want dis so hopeloos. Vir 'n bittere klein rukkie, vir solank as wat daardie lekkernye hou sal die kindertjies plesier hê. Dan is dit weer oor en verby. Maar, hulle is dit seker gewoond en ek in jy sal in ons harte huil. Want wat is daar anders vir hulle? Geen toekoms, net ook maar eendag die begeerte na die bottel wat moet leeg.
11 Julie, 2013 om 3:16 nm
Ag nee donder MaanKind. Daai beeld gaan my nou vir dae (en nagte) bybly. Ek stop ook altyd daar by Mooiberge.
11 Julie, 2013 om 2:59 nm
Ja, ek kan net dink hoe dit jou moet bybly! As ons maar almal kon help, almal kon red. Jy het waarskynlik die beste ding gedoen. Hoe sal ons weet. Ons kan maar net bid dat daar verder op hulle pad mense is wat sien en help. Soos jy. En dalk, op die regte tyd, meer.
11 Julie, 2013 om 12:55 nm
Maankind as jy eers daardie wêreld van weggooi, en vernielde kinders betree, moet jy weet jou hart gaan aan flarde geskeur word. Nee, 'n mens kry hulle nie uit jou kop nie.
11 Julie, 2013 om 8:56 vm
Dis tragies verby want niks wat jy doen gaan regtig 'n verskil maak nie. Niks.
10 Julie, 2013 om 10:14 nm
Lukas vd Merwe. said:
11 Oktober, 2013 om 3:53 vm
Lukie. Al hierdie aaklige dinge wat julle sien is vreeslik oppervlakkig. KYK DIEP!!!! BAIE DIEPER as die gevalle. Die mense in Suid-Afrika is met blindheid geslaan. Nou eers na hoeveel jaar van ANC regering sien julle die fatcats met designer klere en blink motors raak. Ja jy. Jy is een uit 10 miljoen wie se oe nou eers oopgaan. Jammer julle het nie geluister toe ons julle gewaarsku het van al die gemors nie. Nee. Ek hou jou nie verantwoordelik nie. Dis die klomp Engelse se planne met SA. Nou praat julle die engelse taal ook. Ag nee. Daar is nie meer salf aan julle te smeer nie. Neuk maar aan. Julle het almal JA gestem vir die gemors en nou moet julle nie kla nie. Kry vir julle. Sommer vragte vol asb. Ons wat nee gestem het is al lankal ge-organiseerd. Ons maak ons eie brandstof. Ons eet gratis. Verdien goeie geld. Krag en water is verniet. Koop aanlyn klere van die buiteland af deur SWA. Ag en nog baie ander dinge. Julle ken mos die wet van Tranvaal. Nou ry hom boet, Ry HOM sommer bloots. Lekker dag vir julle almal. Ek ry oor twee dae SWA toe en ek besoek nie 'n motorhawe vir brandstof nie. Ek tap sommer hier by my genoeg vir die vakansie.